ВЪПРОСИ И ОТГОВОРИ ПО ПРОЦЕДУРА
BG161PO003-2.4.02 „ПОДКРЕПА ЗА РАЗВИТИЕТО НА КЛЪСТЕРИТЕ В БЪЛГАРИЯ”
ВЪПРОС № 61)
Здравейте,

Във връзка с процедура 2.4-02 "Подкрепа за развитието на клъстерите в България", моля Ви за отговор на следните въпроси: 
1. В случая на кандидат дружество по смисъла на чл.357-364 от ЗЗД има ли изрично изискване дружеството да бъде вписано в регистър БУЛСТАТ на етапа преди подаване на проектното предложение? Ако не, то ще се приеме ли за допустим сключен договор за подготовка на проекта с това дружество, като разход ще бъде извършен на по-късен етап, когато ще има регистрация по БУЛСТАТ? 
2. Необходимо ли е подписите, положени върху договора за създаване на дружеството по ЗЗД да са нотариално заверени?
3. Допустим разход по проекта ли е таксата за регистрация на търговска марка на клъстера и ако да в кое бюджетно перо тя следва да се планира?
4. Точка 12 от Приложение Б Бюджет на проекта гласи „12. Разходи за други маркетингови дейности, дейности за привличане на нови членове, създаване на клъстерни мрежи и др., които са включени в маркетинговата стратегия или в общата стратегия за развитие на клъстера, в случай че такава е приложена към проектното предложение (моля, уточнете)“. Означава ли това, че ако такава стратегия не е е приложена към проектното предложение, а е заложена да се изготви в рамките на проекта, не е допустимо да се планират разходи в този бюджетен под-раздел? 

Предварително Ви благодаря за отделеното време

Поздрави

Елеонора Петрова

eleonora@octoon.net
26.03.2013 г.

ОТГОВОР № 61)

1. Към проектното предложение по настоящата процедура следва да бъдат приложени документи, с които кандидатът да удостовери създаването на клъстер под формата на обединение в съответствие с критериите за допустимост на кандидатите. Документите са посочени в т. 3.1.1. „Списък на документите за кандидатстване“, т. 2) „Придружителни документи“, буква д) от Насоките за кандидатстване. В случай че кандидатът е дружество по смисъла на чл. 357-364 от ЗЗД, той следва да представи Договор за дружество съгласно чл. 357 от ЗЗД. Посочените документи се представят като копие, заверено от кандидата, в случай че не са оповестени в Tърговския регистър.
Кандидатите следва да удостоверят, че не осъществяват основната си икономическа дейност в секторите/кодовете по т. 1) и т. 2) от т. 2.1.4. „Специфични критерии за недопустимост“ от Насоките за кандидатстване. Това обстоятелство ще бъде проверявано чрез извършване на служебна проверка в Търговския регистър. В случай че кодът не е вписан в Търговския регистър, кандидатът следва да представи към проектното предложение Удостоверение за код на основната икономическа дейност, издадено от Националния статистически институт или съответно Удостоверение за вписан код на основната икономическа дейност в Регистър БУЛСТАТ. 
В случай че кандидатът е дружество по смисъла на чл.357-364 от ЗЗД, извършването на служебна проверка в Търговския регистър  или съответно изискването за представяне на Удостоверение за  код на основната икономическа дейност, издадено от Националния статистически институт/ Удостоверение за вписан код на основната икономическа дейност в Регистър БУЛСТАТ  се отнася за всички организации, участващи в дружеството (в случай че за тях е приложим код на основна икономическа дейност). 
Допълнително следва да имате предвид, че при подаване на проектно предложение върху плика му трябва да се съдържат посочните в т. 3.2. от Насоките за кандидатстване реквизити, които включват: име, БУЛСТАТ/ЕИК, адрес, телефон, факс и електронна поща на кандидата. Посочените данни са необходими също така и за регистиране на проектините предложения в Информационната система за управление и наблюдение на Структурните инструменти на Европейския съюз.
Разходнооправдателните документи, свързани с извършването на консултантски услуги по изготвяне на проектно предложение по процедурата, могат да бъдат издадени преди датата на подаване на проектното предложение (при спазване на разпоредбите на Закона за ДДС, касаещи сроковете за издаване на фактури), но след датата на обявяване на настоящата процедура

Плащането по тях трябва да бъде направено не по-късно от крайния срок, определен за представяне на финалния отчет за изпълнение на дейностите по проекта.
2. Насоките за кандидатстване по процедурата не поставят изискване Договорът за дружество съгласно чл. 357 от ЗЗД да бъде нотариално заверен.
3. Специфичните допустими разходи по Компонент 3 от настоящата процедура включват разходи за придобиване на дълготрайни нематериални активи (ДНА) за общи клъстерни дейности, вкл. търговска марка. Разходите за придобиване на търговска марка следва да бъдат включени в бюджетно перо 14 от Бюджета на проекта.
4. Посочените стратегии се използват при оценката на допустимостта на дейностите по Компонент 2 в съответствие с условията, посочени в т. 2.2. от Насоките за кандидатстване.
В случай че тези стратегии не са разработени/представени към проектното предложение по процедурата на етап кандидатстване, разходите за други маркетингови дейности, дейности за привличане на нови членове, създаване на клъстерни мрежи и др. са недопустими за финансиране по Компонент 2 от процедурата.
ВЪПРОС № 62)
Добър ден,

Въпросите ми са свързани с:

Компонент 1 ,, Дейности за повишаване на капацитета за управление и координация на клъстера - участия в семинари, тренинги, конференции, информационни събития, обмен на опит, добри практики и други за управителното и административното тяло на клъстера’’ : Възможно ли е според условията на настоящата процедура клъстера да участва в такива събития организирани извън България?
Компонент 2   ,,Дейности, насочени към подпомагане развитието на клъстера и привличане на нови членове: Организиране, провеждане и участие в събития за представяне на клъстера, насочени към разширяване и развитие на дейността му, както и към привличане на нови клиенти и нови членове на клъстера : Възможно ли е според условията на настоящата процедура клъстера да организира такива събития извън България ?

Благодаря предварително.
Кристина Минова

office@menbg.eu
26.03.2013 г.

ОТГОВОР № 62)
Учатието в дейности за повишаване на капацитета на административното тяло  на клъстера за управление и координация на клъстера (семинари, обучения, конференции, информационни събития, обмен на опит, добри практики и др.) за постоянния персонал, ангажиран с управлението и координацията на клъстера, които ще се проведат в чужбина е допустимо по настоящата процедура. Това е приложимо и по отношение на дейностите, насочени към подпомагане развитието на клъстера и привличане на нови членове (организиране, провеждане и участие в събития за представяне на клъстера, насочени към разширяване и развитие на дейността му, както и към привличане на нови клиенти и нови членове на клъстера).

Следва да имате предвид, че основните дейности по проектите следва да бъдат изпълнени на територията на Република България. Допускат се и ограничени дейности, осъществявани в чужбина. Резултатите от изпълнението на проекта следва да се ползват на територията на Република България.
ВЪПРОС № 63)
Здравейте,
Във връзка с кандидатстване по процедура 2.4.02 "Подкрепа за развитието на клъстерите в България" имам следния въпрос:

Има ли конкретно изискване за времева устойчивост на проектните дейности (в случая на участие по дейности от Компонент 1 и Компонент 2) след приключването на проекта?
Предварително благодаря за отговора!
С пожелание за успешна седмица,

Бианка Тошева

bianka.tosheva@gmail.com
26.03.2013 г.

ОТГОВОР № 63)

Изискванията и условията, приложими към бенефициентите и проектите след тяхното приключване, са описани подробно в образеца на Договор за безвъзмездна финансова помощ (Приложение З към Насоките за кандидатстване) и в Общите условия към финансираните по Оперативна програма „Развитие на конкурентоспособността на българската икономика”  2007-2013 договори за предоставяне на безвъзмездна финансова помощ (Приложение И към Насоките за кандидатстване).
ВЪПРОС № 64)
В насоките за кандидатстване по ОП „Конкурентоспособност” BG161PO003-2.4.01 Подкрепа за развитието на Клъстерите в България”, точка 1.8. Компоненти на процедурата – (страница 13) е записано, че: Включването на дейности само по Компонент 3 „Инвестиционен компонент” е недопустимо по настоящата процедура, с изключение на случаите, в които кандидатът към датата на подаване на проектното предложение има сключен договор за безвъзмездна финансова помощ по процедура за подбор на проекти: BG161PO003-2.4.01 „Подкрепа за развитието на клъстерите в България”.
‘Кандидатите, които към датата на подаване на проектното предложение са сключили договор за безвъзмездна финансова помощ по процедура за подбор на проекти: BG161PO003-2.4.01 „Подкрепа за развитието на клъстерите в България”, който включва разходи по Компонент 1 и Компонент 2, могат да кандидатстват с проектно предложение, което включва само дейности по Компонент 3 по настоящата процедура и следните дейности по Компонент 1: консултантски услуги за изготвяне на проектното предложение по настоящата процедура; визуализация на проекта; одит на проекта‘.
На база обявеното и публикувано съобщение от Управляващият и Договарящ орган на ОП „Конкурентоспособност” на сайта на Министерство на Икономиката Енергетиката и Туризма № РД-16-442/21.03.2013 г. и Приложение № 1 към Решение № РД-16-442/21.03.2013 г. съдържащо списък с проектни предложения, одобрени за предоставяне на безвъзмездна финансова помощ, както и на решения които предстоят излизането им по BG161PO003-2.4.01 “Подкрепа за развитието на Клъстерите в България” имаме следното питане:
Бихте ли потвърдили, че клъстери, които са в процес на договаряне за сключване на договор за безвъзмездна финансова помощ по процедура BG161PO003-2.4.01, са допустим кандидат с проектни предложения, включващи само Компонент 3 по процедура BG161PO003-2.4.02 Подкрепа за развитието на Клъстерите в България”?
С Уважение:

Радослава Доцова

radellia@gmail.com
26.03.2013 г.

ОТГОВОР № 64)

Във връзка с техническата невъзможност да бъдат сключени договори с одобрените през последните две оценителни сесии (тринадесетта и четиринадесетта) по процедура BG161PO003-2.4.01 преди крайната дата за подаване на проектни предложения по отворената процедура BG161PO003-2.4.02, подаването на проектно предложение, което включва дейности само по Компонент 3 от кандидат, одобрен за финансиране съгласно решенията по последните две оценителни сесии (по процедура BG161PO003-2.4.01) е допустимо, в случай че същият сключи договор за безвъзмездна финансова помощ.

Освен това тези кандидати могат да кандидатстват с проектно предложение, което включва само дейности по Компонент 3 по настоящата процедура и следните дейности по Компонент 1: консултантски услуги за изготвяне на проектното предложение по настоящата процедура; визуализация на проекта; одит на проекта. 

Допълнително следва да имате предвид, че Оценителната комисия по време на оценката  на проектното предложение ще извърши проверка доколко одбрен за финансиране по последните две оценителни сесии по процедура BG161PO003-2.4.01 кандидат е сключил договор след подаването на проектно предложение по процедура BG161PO003-2.4.02 /съгласно т. 4 от Критерии за оценка на допустимостта на проекта (Приложение Е към Насоките за кандидатстване)/.

ВЪПРОС № 65)

Здравейте, 

Бих искала да ви задам два въпроса по процедурата за подпомагане на развитие на клъстери:

1. Допустимо ли е по Компонент 1 на процедурата в административното тяло да бъдат назначени на трудов договор членове на управителния съвет на клъстера?

2. Клъстерът е в процес на регистрация в съда. Дали има възможност да бъде подаден проект по настоящата процедура, ако към момента на кандидатстване документите от съда и регистър булстат се забавят и все още не са издадени?

Благодаря ви предварително!

Поздрави,

Красимира Шиндарова

krasimira_shindarova@ictcluster.bg
26.03.2013 г.

ОТГОВОР № 65)
1. Съгласно чл. 4.1. от Общите условия към финансираните по Оперативна програма „Развитие на конкурентоспособността на българската икономика” 2007-2013 договори за предоставяне на безвъзмездна финансова помощ, бенефициентът може да сключва трудови/граждански договори с лица по § 1, ал. 1 от Допълнителните разпоредби на Търговския закон, ако отговарят на изискванията на заеманата длъжност, като същите бъдат представени за изричното одобрение на Договарящия орган преди/след сключването на договора, придружени от мотивирана обосновка за необходимостта от това.
2. Едно от изискванията за допустимост на кандидатите по настоящата процедура е да са вече създадени (новосъздадени или вече съществуващи) клъстери с форма на сдружаване съгласно българското законодателство. Конкретно юридическите лица с нестопанска цел възникват с вписването им в регистъра за юридическите лица с нестопанска цел в района на окръжния съд по седалището на юридическото лице. Съответствието с посоченото изискване се удостоверява чрез представяне на удостоверение за актуално състояние на кандидата, издадено от съответния съд не по-рано от 3 месеца преди датата на подаване на проектното предложение – копие, заверено от кандидата.
Друго изискване за допустимост на кандидатите по процедурата е да включват броя лица, посочени в т. 2.1.2 от Насоките за кандидатстване. В случаите на юридически лица с нестопанска цел съответствието с посоченото изискване се удостоверява чрез представяне на устав.
Предоставената информация не е достатъчна, за да се прецени допустимостта/недопустимостта на кандидата и тъй като съответния съд извършва преценка до каква степен са спазени изискванията на закона, следва да имате предвид, че категорично решение относно допустимостта на даден кандидат може да се вземе само от членовете на Оценителната комисия по процедурата, които на етап оценка на проектното предложение ще разполагат с пълната информация и документи, включени в съответното проектно предложение.
ВЪПРОС № 66)
Здравейте, имам два въпроса:

· възможно ли е още в проектното предложение да заложим имената на хората, които ще работят в административното тяло - никъде не видяхме ограничение за това? 

· от нас се изисква да опишем процедури за избор на изпълнител/и от страна на бенефициента; механизми за наблюдение, контрол, вътрешна оценка и отчетност при изпълнение на дейностите и др., но все още не сте публикували наръчник за изпълнението на проекта, какъвто същестува в Насоките. Преди няколоко дни МС прие ново постановление, а вашиат УО още няма официално становище -  какво очаквате да напишем там??? 

С уважение,

И. Петров
i.petrov@myrambler.ru

26.03.2013 г.

ОТГОВОР № 66)
1. По Компонент 1 от настоящата процедура са допустими разходи за възнаграждения, включително за здравни и осигурителни вноски за сметка на работодателя за персонала на административното тяло на клъстера (максимум 5-ма служители, наети на трудов договор и пълен работен ден - 8 работни часа), като тези разходи трябва да бъдат извършени след датата на влизане в сила на договора за безвъзмездна финансова помощ и до изтичане на срока за изпълнение на проекта. В случай че са предвидени такива разходи, в Раздел II, т. 5.1 от Формуляра за кандидатстване, кандитите следва задължително да включат информация за изискванията по отношение на образование, квалификация, професионален опит и функции (отговорности и задължения) на служителите, ангажирани с управлението и координацията на клъстера.
В този смисъл, след сключване на договора за безвъзмездна финансова помощ бенефициентите следва да проведат съответните процедури за избор на изпълнител в съответствие с приложимото законодателство и да сключат договор с избрания изпълнител (вкл. да проведат процедура за подбор на персонал).
2. Следва да имате предвид, че редът за определяне на изпълнител от страна на бенефициенти по настоящата процедура ще бъде подробно описан в Оперативното ръководство за изпълнение на договори за безвъзмездна помощ, което ще бъде разработено за целите на настоящата процедура и публикувано на интернет страницата на Управляващия орган на оперативната програма – www.opcompetitiveness.bg

7

